**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS JONINIŲ ŠVENTĖJE IR TARPTAUTINIAME FOLKLORO FESTIVALYJE „PARBĖG LAIVELIS“ DALYVAUSIANČIUS PREKYBININKUS IR PASLAUGŲ TEIKĖJUS“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo projektu siūlome atleisti Joninių šventinės mugės, vyksiančios 2018 m. birželio 22 d. ir tarptautinio folkloro festivalio „Parbėg laivelis“ mugės, vyksiančios 2018 m. liepos 20–22 d., prekybininkus ir paslaugų teikėjus nuo vietinės rinkliavos už leidimų prekiauti ar teikti paslaugas išdavimą.

Teikiamo sprendimo projekto tikslas ir uždaviniai – siekiant skatinti senųjų amatų demonstravimo tradiciją ir populiarinti tautinio, kulinarinio paveldo produktus, pristatyti rankų darbo dirbinius, tautodailės gaminius, atleisti nuo vietinės rinkliavos mokėjimo mugėse dalyvausiančius prekybininkus ir paslaugų teikėjus.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – gautas Klaipėdos miesto savivaldybės etnokultūros centro, kuris inicijuoja ir organizuoja Joninių šventę ir festivalį „Parbėg laivelis“, prašymas. Įstaiga prašo atleisti prekybininkus bei paslaugų teikėjus, kurie bus kviečiami dalyvauti Joninių šventės ir festivalio „Parbėg laivelis“ mugėse, nuo vietinės rinkliavos mokėjimo.

Prekybos ir paslaugų teikimo Klaipėdos miesto viešosiose vietose vietinės rinkliavos dydžius reglamentuoja Prekybos ir paslaugų teikimo miesto viešosiose vietose vietinės rinkliavos nuostatai, patvirtinti 2011 m. spalio 27 d. Klaipėdos miesto savivaldybės tarybos sprendimu Nr. T2-331 (2017 m. balandžio 27 d. Klaipėdos miesto savivaldybės tarybos sprendimo Nr. T2-96 redakcija).

Pritaikyta vietinės rinkliavos lengvata skatintų dalyvauti mugėse pakviestus geriausius amatininkus, tautodailininkus, liaudies meistrus, tautinio ir kultūrinio paveldo atstovus, prekiaujančius rankdarbiais, tautodailės ir dailės dirbiniais bei ūkininkus ir kitus paslaugų teikėjus. Klaipėdos miesto savivaldybės etnokultūros centras prašo suteikti vietinės rinkliavos lengvatą apie 270 prekybininkų ir paslaugų teikėjų, prekiausiančių Joninių šventės ir festivalio „Parbėg laivelis“ metu.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos rinkliavų įstatymo 12 straipsnio 3 punkto nuostatomis, suteikiančiomis teisę savivaldybės tarybai suteikti lengvatas vietinės rinkliavos mokėtojams.

**3. Kokių rezultatų laukiama.**

Minėtų šventinių mugių metu bus siekiama sukurti Klaipėdos miestui šventinę nuotaiką ir pritraukti kuo daugiau miestiečių ir miesto svečių atvykti ir dalyvauti šventiniuose renginiuose. Vietinės rinkliavos lengvata sudarytų galimybę pakviesti geriausius senųjų amatų puoselėtojus, patyrusius tautodailininkus, prekybininkus, prekiaujančius kulinarinio paveldo produktais dalyvauti miesto šventinėse mugėse.

**4. Sprendimo projekto rengimo metu gauti specialistų vertinimai.**

Sprendimo projektui pritarė Ugdymo ir kultūros departamento bei Investicijų ir ekonomikos departamento Licencijų, leidimų ir vartotojų teisių apsaugos skyriaus specialistai. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

 Pagal Klaipėdos miesto savivaldybės tarybos sprendimu patvirtintus Prekybos ir paslaugų teikimo Klaipėdos miesto viešosiose vietose vietinės rinkliavos nuostatus vietinės rinkliavos dydis už prekybą masinių renginių, švenčių, reklaminių akcijų metu – 7,20 Eur/d., už prekybą rankdarbiais, tautodailės ar dailės dirbiniais masinių renginių, švenčių metu – 2,90 Eur/d. Atsižvelgiant, kad Klaipėdos miesto savivaldybės etnokultūros centras prašo nuo vietinės rinkliavos atleisti apie 270 prekybininkų ir paslaugų teikėjų (100 Joninių mugės ir 170 festivalio „Parbėg laivelis“ mugės dalyvių), apskaičiuota vietinės rinkliavos lengvatos suma yra **2844,00 Eur**, kurią sudaro 462,00 Eur lengvata Joninių mugės dalyviams ((2,90 Eur x 60 dalyvių) + (7,20 Eur x 40 dalyvių)) ir 2382,00 Eur lengvata festivalio „Parbėg laivelis“ mugės dalyviams (((2,90 Eur x 100 dalyvių) + (7,20 Eur x 70 dalyvių)) x 3 d.).

**6. Lėšų poreikis sprendimo įgyvendinimui.**

Atleidus prekybininkus nuo vietinės rinkliavos, į Klaipėdos miesto savivaldybės biudžetą būtų nesurinkta iki **2844 Eur** vietinės rinkliavos pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sudaryti galimybę pakviesti šventinėse renginio mugėse dalyvauti geriausius tautodailės, rankdarbių ir dailės dirbinių gamintojus ir prekybininkus jais. Neigiamos pasekmės – negautos vietinės rinkliavos įmokos į savivaldybės biudžetą

PRIDEDAMA:

1. Klaipėdos miesto savivaldybės etnokultūros centro 2018-04-23 prašymo ir 2018-05-08 patikslinančio rašto kopijos, 3 lapai;
2. Lietuvos Respublikos vietos savivaldos įstatymo išrašas, 5 lapai;
3. Lietuvos Respublikos rinkliavų įstatymo išrašas, 1 lapas;
4. Prekybos ir paslaugų teikimo miesto viešosiose vietose vietinės rinkliavos nuostatų, patvirtintų Klaipėdos miesto savivaldybės tarybos 2011 m. spalio 27 d. sprendimu Nr. T2-331 ,,Dėl prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“ (pakeistų Klaipėdos miesto savivaldybės tarybos 2017 m. balandžio 27 d. sprendimu Nr. T2-96), išrašas, 4 lapai.

 Mokesčių skyriaus vedėja Kristina Petraitienė